Dacian Cioloș, favorit în cursa pentru șefia grupului Reînnoim Europa din Parlamentul European

Dacian Cioloș, președintele PLUS, candidează la șefia grupului politic Reînnoim Europa (Renew Europe) din Parlamentul European, potrivit unei declarații a fostului premier pentru Politico. Grupul Reînnoim Europa este compus din partidele centriste strânse în jurul partidului En Marche al președintelui francez Emmanuel Macron.

Cioloș a devenit favorit în cursa pentru șefia grupului după ce Nathalie Loiseau, șefa eurodeputaților En Marche, a ieșit practic din competiție ca urmare a comentariilor făcute la adresa unor colegi de alianță.

Dacă va câștiga cursa, Cioloș va fi primul român care conduce un grup politic în Parlamentul European. Alianța USR PLUS este a treia cea mai mare forță din grupul Reînnoim Europa, cu 8 europarlamentari.

”Încrederea cetățenilor vine la pachet cu o enormă responsabilitate. Ei așteaptă o Europă diferită, mai bună”, a spus Cioloș pentru Politico.

Întrebat de publicația europeană dacă va rămâne la Bruxelles, pe fondul speculațiilor că s-ar putea întoarce în politica internă, Cioloș a spus: ”În mandatul meu sunt gata să-mi pun toată energia pentru a face să funcționeze acest grup și să aducă rezultate concrete pentru cetățeni”.

Foto: InquamPhotos / Octav Ganea